《耕者得古玉指环一首》
宋代·苏籀

百世繁华堕劫灰，凄凉断簪并擘钗。
淑颜窈窕亦尘土，指环耕出田中来。
野人辛勤务稼穑，两手龟拆闢草莱。
未知此环竟安用，但讶光采尤奇瑰。
王孙捉麈不辨玉，手面膏拭无纤埃。
柔荑纤纤擢绀袖，五云书势高崔嵬。
金拨收声饫犀箸，冰遏红牙诚妙哉。
指环不肯贫家售，东邻女贫人道丑。
巧梳堕马长扫眉，五色紝针工组绣。
古人制器知为谁，今时岂乏春风手。
春葱银甲深藏袖，偕老赋诗须我友。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。